P. Hrušovský, podpredseda NR SR: (2002-07-11):
Nech sa páči, pán minister, prosím, aby ste uviedli Návrh Dlhodobého plánu štruktúry a rozvoja ozbrojených síl Slovenskej republiky - plánu rozvoja a rozvojových programov vrátane ich finančnej náročnosti, ktorý prerokúvame ako tlač 1611. Nech sa páči, pán minister, máte slovo. J. Stank, minister obrany SR: Vážené panie poslankyne, páni poslanci, pán predsedajúci. Predkladám vám na rokovanie Dlhodobý plán štruktúry a rozvoja ozbrojených síl, plán rozvoja a rozvojové programy vrátane ich finančnej náročnosti. Tento materiál bol prerokovaný a schválený vládou Slovenskej republiky 5. júna 2002 a Výborom Národnej rady Slovenskej republiky pre obranu a bezpečnosť 26. júna 2002. Našou snahou bolo vypracovať dokument v rozsahu a forme vhodnej na prerokovanie v pléne Národnej rady tak, aby bol vyvážený v zmysle zachovania dostatočnej miery informovanosti s potrebou udržať uvedený dokument ako neutajovaný. Vychádza, samozrejme, tak ako som už hovoril, z modelu 2010. Na jeho základe bol vypracovaný dlhodobý plán štruktúry a rozvoja ozbrojených síl. Ten sme predložili do výboru Národnej rady ako kompletný 750-stranový dokument, ktorý má rozsiahlu utajovanú časť, ešte začiatkom tohto roka. Ďalej sme sem predložili správu, ktorú schválila vláda o dlhodobom pláne a ktorá bola požadovaná Národnou radou Slovenskej republiky osobitným uznesením. Pri prerokovaní vo výbore tejto správy bola požiadavka, aby sme upravili tento dokument tak, aby zodpovedal novému právnemu stavu, ktorý vyplýva z ústavného zákona o bezpečnosti štátu v čase vojny, vojnového stavu, stavu núdze a výnimočného stavu, špeciálne čl. 6 ods. 2. Z tohto rokovania vznikol dokument, ktorý máte práve pred sebou. Zohľadňuje teda čl. 6 ods. 2 ústavného zákona č. 227 o bezpečnosti štátu v čase vojny, vojnového a výnimočného a núdzového stavu. Zámerom rezortu ministerstva obrany je predkladať Národnej rade Slovenskej republiky rozhodujúce koncepčné dokumenty rozvoja ozbrojených síl a na ne nadväzujúce rozvojové programy s cieľom zabezpečiť kontinuitu obranného plánovania ako rozhodujúceho nástroja realizácie reformy ozbrojených síl. Predložením tohto dokumentu na prerokovanie v pléne Národnej rady vláda s určitým predstihom realizuje požiadavku vyplývajúcu zo zákona o obrane, podľa ktorej Národná rada schvaľuje základné koncepcie bezpečnosti a obrany štátu a základné strategické dokumenty bezpečnosti a obrany štátu, ktoré jej predloží vláda Slovenskej republiky. Významnou podmienkou úspešnej realizácie dlhodobého plánu je garancia dostatočnej úrovne finančných zdrojov. Schválenie požiadavky vyčleňovať 2 % z HDP pre rezort ministerstva obrany od roku 2003, ktorá je obsiahnutá v tomto dokumente, vytvorí podmienky pre nárast spôsobilosti ozbrojených síl eliminovať aktuálne bezpečnostné ohrozenia a je plne v súlade s požiadavkami Aliancie v oblasti štandardizácie. Systémovo na tento dokument nadväzuje programový plán rezortu obrany na jeden až päť rokov, 1 + 5 rokov, tak je správne, ktorý obsahuje rozpracovanie a aktualizáciu rozvojových programov. Tento dokument bude každoročne predkladaný Národnej rade na schválenie spolu s návrhom rozpočtu kapitoly Ministerstva obrany. Vážený pán predsedajúci, pani poslankyne, páni poslanci, prosím o prerokovanie a podporu tohto materiálu v intenciách uznesenia, ktoré pripravil výbor pre obranu a bezpečnosť, s ktorým sa ako minister obrany stotožňujem. Ďakujem vám za pozornosť.